  Наталья Тетерина 22–28 инвожое Ижкарын Финн-угор егитъёслэн эктонъя 15-тӥез  «Мост» калыккуспо лагерьзы ортчоз. Со сярысь ивортодэтъя «Удмуртия» агентстволы ӵектослэн авторез, Калык эктонъя «Чебеляй» студилэн кивалтӥсез Наталья Чиркова вераз. Проект Азьмуртлэн грантъёсызъя фондысьтыз 2 миллион 60 сюрс 553 манет утӥз. Наталья Чирковалэн кылъёсызъя, лагерь сменаез усьтон 23-тӥ инвожое Ижкарысь Киров нимо паркын радъяськоз. Сӥё-дано ужрад финн-угор калыкъёслэсь «Воршуд» фестивальзэс усьтонэн ӵош ортчоз. Огдыре 23 числое кык ӵектос радъяськоз — со «Воршуд» фестиваль (туэ солэн темаез калык эктон, сое утён но азинтон) но милям Финн-угор егитъёслы эктонъя «Мост» калыккуспо лагерьмы Наталья Чиркова, Калык эктонъя «Чебеляй» студилэн кивалтӥсезКызьы шуиз ӵектослэн авторез, лагере 100 пала егит эктӥсьёс лыктозы — со Удмуртиысь калык эктонъя «Чебеляй» студия, Румыниысь «Сазлабу» мадьяр коллектив но Эстониысь Пярну карысь «Каякас» эстон коллектив. Коллективъёсын, кудъёсыз люкаськозы та лагере, милям луозы ӵошен репетициосмы, ӵошен мастер-классъёсмы. <…> Милям луоз мастер-классмы элькунысь эктонъя но фольклоръя коллективъёслэн кивалтӥсьёссы понна. Озьы ик быгато лыктыны эктонэз яратӥсьёс, кинлы со тунсыко. Ужалозы милям ӧнерчиосмы, кин лыктэ та ӵектосэ — Рита Мяндла, Эндре но Имола Вираг, Кари Кеттунен Наталья Чиркова, Калык эктонъя «Чебеляй» студилэн кивалтӥсезСо сяна, «Мост» лагере пыриськисьёс Вотка но Сарапул каръёсы, Пичи Пурга, Балезино, Шаркан, Яр, Глаз ёросъёсы вуылозы. Отын соос бадӟым концерт возьматозы но учкисьёслы мадьяр но эстон калык эктонъёсъя мастер-классъёс ортчытозы. Озьы ик егит эктӥсьёс фольклоръя но этнографияя экспедициосы пыриськозы. «Валамон, лагерь ортчем бере ми трос ивортодэт басьтом. Валамон, ми асьме коллективен сое радъялом, нош собере, котьку сямен ик, ми сое элькунын вӧлмытом», — пусйиз Наталья Чиркова. «Чебеляй» студия «Бытыр-Бытыр» удмурт эктонэз возьматэ Ватсалом, «Мост» лагерь «Удмурт Кенеш» огазеяськон, Калык творчествоя элькун юрт но Кузебай Герд нимо йӧскалык гимназия юрттэмен радъяське. Озьы ик лыдӟе: «Наталья Чиркова: калык сярысь тодэмед потэ ке, учкы солэсь эктонъёссэ» Тегъёс: Лулчеберет Ижкар егитъёс Удмуртия удмуртъёс эктон калыкэктонъёс финн-угоркалыкъёс  